[{"text_idx": "#000001", "text": "Dum la komitata kunsido de TEJO en Szczecin surprize anoncis sian demision la prezidanto de TEJO, Enric Baltasar. Li estis elektita por unujara mandatperiodo en au\u0306gusto 2017."}, {"text_idx": "#000002", "text": "Lau\u0306 informoj ricevitaj de Libera Folio, Enric Baltasar demisiis pro personaj kialoj kaj rekomendis kiel sian posteulon la duan vicprezidanton de la asocio, Francesco Maurelli."}, {"text_idx": "#000003", "text": "\u2013 Bedau\u0306rinde la amplekseco de la agado en la posteno de TEJO-prezidanto ne plu kongruas kun la persona situacio de Enric. Mi ankorau\u0306 elkore esperas ke eblos trovi iun solvon kiu ebligu al li plu plenumi sian postenon anstatau\u0306 iri en la direkton de novaj balotoj, klarigis Michael Boris Mandirola, la eksa prezidanto de TEJO, responde al demando de Libera Folio."}, {"text_idx": "#000004", "text": "Enric Baltasar mem konfirmis al Libera Folio sian demision, kaj promesis baldau\u0306 publikigi sian demisian leteron."}, {"text_idx": "#000005", "text": "La demisio estis anoncita dum la komitata kunsido de TEJO en Junulara Esperanto-Semajno, kiu c\u0302i-jare okazas en Szczecin, Pollando. La arang\u0302o dau\u0306ros g\u0302is la 2-a de januaro 2018, kaj en g\u0302i okazos ankorau\u0306 unu kunsido de la komitato de TEJO, kie povos esti elektita nova prezidanto de la asocio."}, {"text_idx": "#000006", "text": "Lau\u0306 c\u0302eestintoj la komitato la 31-an de decembro unue ricevis proponon, lau\u0306 kiu Enric Baltasar eklog\u0302u en Roterdamo por kunordigi la laboron de la volontuloj, kaj TEJO pagu liajn vivelspezojn tie. La proponon subtenis interalie Francesco Maurelli kaj Michael Boris Mandirola. G\u0302i tamen estis malakceptita de la komitato per 10 voc\u0302oj kontrau\u0306 9."}, {"text_idx": "#000008", "text": "Al la komitato finfine dum la Junulara Esperanto-Semajno supozeble estos prezentita ankau\u0306 la spezokonto (financa raporto) de la jaro 2016, kiu lau\u0306 la regularo devus esti prezentita jam en januaro 2017. La unua versio de la raporto estis sendita al la komitata listo antau\u0306 nur kelkaj tagoj, sed g\u0302i dau\u0306re estis ne preta. Interalie mankis en g\u0302i la tre grava informo pri la sumo de la membrokotizoj ricevitaj dum 2016."}, {"text_idx": "#000009", "text": "La kasisto de TEJO asertis, ke la informo mankas c\u0302ar la Centra Oficejo de UEA ne informis pri g\u0302i, sed efektive g\u0302i jam aperis ec\u0302 tute publike en la junia numero de la revuo Esperanto, kie legeblas, ke la membrokotizoj ricevitaj de TEJO estis sume 1773,89 eu\u0306roj."}, {"text_idx": "#000010", "text": "Alklaku por vidi la spezokonton kiel pdf-dokumenton."}, {"text_idx": "#000011", "text": "Lau\u0306 la unua versio de la financa raporto, TEJO dum la jaro 2016 havis profiton de 4203,98 eu\u0306roj. Tamen en la sekva tago aperis nova informo, lau\u0306 kiu la asocio tute ne atingis profiton, sed male havis deficiton de 41.255,70 eu\u0306roj."}, {"text_idx": "#000012", "text": "Kompare kun la planata deficito de UEA dum 2018, 140.000 eu\u0306roj, la financa malsukceso de TEJO dum 2016 povas s\u0302ajni negranda. Konsiderante la membrokvanton de TEJO \u2013 tiujare entute 353 \u2013 la deficito tamen estas enorma, pli ol 115 eu\u0306roj por c\u0302iu membro."}, {"text_idx": "#000013", "text": "La deficito de TEJO en 2016, kompare kun la membrokvantoj, efektive egalus al deficito de c\u0302irkau\u0306 450.000 eu\u0306roj c\u0302e UEA, do proporcie g\u0302i estas trioble pli granda ol la planata rekorda deficito de la plenkreskula asocio. Felic\u0302e la deficito de TEJO jam ne povos g\u0302eni UEA, c\u0302ar TEJO nun estas jure sendependa asocio."}, {"text_idx": "#000014", "text": "La 2-an de januaro la demisia letero de Enric Baltasar aperis en la retejo de TEJO."}, {"text_idx": "#000016", "text": "Komitatano postulas demision de la estraro"}, {"text_idx": "#000017", "text": "C\u0302u la persono kiu kompilis la afis\u0302itan \u201cEnspezo raporto\u201d (tiel!) scias Esperanton, au\u0306 s\u0302i/li simple uzis Google Translate por esperantigis sian tekston? Kaj kial neniu en la sag\u0302a estrato de TEJO korektis g\u0302in?"}, {"text_idx": "#000018", "text": "Kun intereso mi legis en la \u201cEnspezo raporto\u201d ke \u201cTEJO\u201d fakte signifas \u201cTutmonda Esperantista Junulara Organizo in Esperanto\u201d."}, {"text_idx": "#000019", "text": "C\u0302u ankau\u0306 tio estas sekvo de la fakto ke ne-esperantistaj volontuloj nun faras taskojn antau\u0306e faritajn de homoj kiuj parolas esperanton?"}, {"text_idx": "#000020", "text": "Normale mi ne estus tiom suspektema kaj pensus anstatauxe, ke temas simple pri rezulto de malbona lingvoscio, bedauxrinde ofta hodiaux ecx inter la pintaj TEJO-anoj."}, {"text_idx": "#000021", "text": "Tamen, la frazo \u201cpor la jaro finigxis la 31an de decembro 2016\u201d sonas al mi tiom strange, ke mi dubas, cxu iu homo pro nesuficxa scio entute povus gxin tiel konstrui (eble tamen jes?), aux cxu gxi efektive estas rezulto de iu masxintraduko."}, {"text_idx": "#000023", "text": "denove problemoj kun la bugxeto..... cxifoje ecx de 2016. Ankoraux ne aprobita..... STRANGE!\nkiuj estas la respondeculoj en tiu cxi kazo? faru la nomojn!"}, {"text_idx": "#000024", "text": "Temas pri deficito de 2016, do kau\u0306zita de la facilanima kontrau\u0306regula dungado de oficistoj fare de la estraro de Michael Boris Mandirola. Lian lau\u0306plac\u0302an traktadon de reguloj en Esperantujo oni bedau\u0306rinde dau\u0306re akceptas, sed la eu\u0306ropunia instanco donanta subvenciojn ne estis tiom bonkora kiel nia naiva samideanaro."}, {"text_idx": "#000025", "text": "Mi rekomendas legadon de la demisia paroladeto de s-ano Baltasar. Tiom da pompaj vortoj!"}, {"text_idx": "#000026", "text": "\u201cmia laboro atingis centojn da miloj da homoj\u201d . . ."}, {"text_idx": "#000028", "text": "\u201cTiom da pompaj vortoj!\u201d Ju pli pompaj la vortoj, des malpli valoraj. Enric, lasu la aliajn prijug\u0302i vin."}, {"text_idx": "#000029", "text": "C\u0302u vi ankorau\u0306 memoras, ke pasintan Aprilon TEJO-komitato duonigis la oficperiodo de du jaroj al unu jaro por \u201craciigi la estraranecan periodon al la vivo de junuloj\u201d? S\u0302ajne TEJO ne sufic\u0302e mallongigis la oficperiodon. Kaj c\u0302u tio vere servis al pli da racio ene de TEJO, mi pridubas."}, {"text_idx": "#000031", "text": "Kiel oni kredu la vortojn de demisianto kiu subskribas tian oficialan leteron per pseudonomo? La vera nomo de \u201cEnric Baltasar\u201d estas Pau Codina Alemany."}, {"text_idx": "#000032", "text": "Kial lia nomo gravas tiom multe? Mi ne kredas ke estas duboj pri kiu temas."}, {"text_idx": "#000033", "text": "Ne tiom multe, tamen gravas. Estus interese scii kial Pau Codina prezentas sin per pseudonomo ankau (kvazau) oficiale, por posteno de internacia organizo. Cetere mi trovas kritikinda ankau liajn blogojn au retpaghojn kun misinstruoj pri Esperanto por hispanlingvanoj kaj kun fushtradukoj el la hispana poezio (ekzemple, de poemoj de Pedro Salinas). Kaj lian absolutan mankon de memkritiko (kaj de auskultado de kritikoj aliulaj)."}, {"text_idx": "#000035", "text": "Enric estis la dua prezidanto kiu demisiis de TEJO dum la lastaj jaroj, la alia demisiis c\u0302ar li pensis ke li ne estus sufic\u0302e tau\u0306ga por la posteno ( kaj Enric c\u0302ar kiel alia samideano skribis, li tutcerte kredas ke li jam atingis la finan venkon kaj nun ekzorgos pri balenoj."}, {"text_idx": "#000039", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]